
                                                         УТВЪРДИЛ:

                                                         РАДОСЛАВА МАЖДРАКОВА

                                                         АДМ. РЪКОВОДИТЕЛ-ПРЕДСЕДАТЕЛ 

                                                         НА РАЙОНЕН СЪД – КАЗАНЛЪК 

     ВЪТРЕШНИ ПРАВИЛА
ЗА АДМИНИСТРАТИВНО  ОБСЛУЖВАНЕ 
НА ФИЗИЧЕСКИ И ЮРИДИЧЕСКИ ЛИЦА 

В РАЙОНЕН СЪД – КАЗАНЛЪК
юни, 2019 г.

I. ОБЩИ ПОЛОЖЕНИЯ

Чл. 1. Настоящите вътрешни правила уреждат поведението на служителите от администрацията на Районен съд – Казанлък при обслужване на физически и юридически лица, реда и начина за извършване на справки по делата и запознаване със съдържанието на документите по делата.

Чл. 2. Съдебната администрация е длъжна да осигурява откритост, достоверност и пълнота на информацията.

II. ПРАВИЛА ЗА РАБОТА С ГРАЖДАНИ И ОРГАНИЗАЦИИ

Чл. 3. При изпълнение на служебните си задължения и в отношенията си с гражданите, организациите и техните представители, съдебните служители демонстрират професионализъм и компетентност, като не допускат пропуски, грешки или забавяне в работата си.

Чл. 4. При изпълнение на служебните си задължения съдебните служители се отнасят любезно и с дължимото уважение към всеки, като зачитат правата и достойнството на личността и не допускат прояви на дискриминация, основана на пол, раса, език, религия, образование и убеждения, политическа принадлежност, мнение, национален или социален произход, етническа принадлежност, здравословно състояние, сексуална ориентация, лично и обществено положение и имуществено състояние.

Чл. 5. (1) Право на достъп до досиетата на делата и преписките в Районен съд – Казанлък имат:

а) страните по делото и техните законни представители;

б) пълномощниците на страните по делото, включително
адвокатите;
в) адвокатските сътрудници, вписани в съответните регистри
към адвокатските колегии – за делата и преписките, по които техните
работодатели са упълномощени да представляват интересите на
клиентите си.

(2) Други лица, извън посочените в ал. 1, имат право на достъп до досиетата на делата и преписките при наличие на законен интерес, заявен с мотивирана писмена молба.

Чл. 6. Адвокатите и трайно установените адвокати от Европейския съюз имат свободен достъп и могат да правят справки по дела и деловодни книги, да получават сведения, само въз основа на качеството си на адвокат или на адвокат от Европейския съюз, което удостоверяват чрез представяне на карта, издадена от Висшия адвокатски съвет. 

Чл. 7. Преди да получат делото, желаещите да се запознаят с него трябва да удостоверят самоличността си с валиден документ за самоличност или съответно адвокатска карта и ако е приложимо – да представят пълномощно, както и да попълнят контролен лист, предоставен от съответния съдебен служител.
Чл. 8. Съдебните служители са длъжни да оказват съдействие на страните по делото и на техните представители, като предоставят справки по делата, включително и по телефона.
Чл. 9. Съдебните служители нямат право да предоставят мнения, препоръки или консултации по въпроси, които изискват юридически познания.

Чл. 10. Съдебните служители имат задължението да следят да не се правят бележки, знаци, зачертавания и подчертавания в книжата по делата и да не се изнасят делата от помещението за тяхното съхранение.

Чл. 11. Делата, съдържащи класифицирана информация, се предоставят за справки и проучвания в Регистратура за класифицирана информация при условията и по реда на ЗЗКИ.

III. ПРЕДОСТАВЯНЕ НА СЪДЕБНИ УСЛУГИ 
НА ХОРА С УВРЕЖДАНИЯ

Чл. 12. Правилата за предоставяне на съдебни услуги на хора с увреждания имат задача да осигурят равнопоставеност и подкрепа на хората с увреждания, съгласно Закона за интеграция на хората с увреждания.

Чл. 13. Съдебните служители обслужват с подходящо внимание и с уважение хората с увреждания, като се съобразяват с вида и характера на уврежданията им.

Чл. 14. Съдебните служители имат задължението да прочетат и помогнат при попълване на документи на хора със зрителни увреждания.

Чл. 15. При участие на хора със слухови и говорни увреждания в съдебни заседания, съдията-докладчик по делото назначава тълковник за осигуряване на пълноценното участие на такива лица. 

ЗАКЛЮЧИТЕЛНИ РАЗПОРЕДБИ

§ 1. За неуредените в тези правила въпроси се прилагат разпоредбите на действащото българско законодателство, Правилникът за администрацията в съдилищата и приложимите вътрешни актове, регулиращи дейността на Районен съд – Казанлък.

§ 2. Настоящите вътрешни правила са утвърдени със Заповед № 56/03.06.2019 г. на Председателя на съда.
